Pohjolan Voima

Pohjolan Voima Oyj (PVO) ir Somijas elektroenerģijas ražošanas uzņēmums. Tas ir dibināts 1943. gadā. Uzņēmuma galvenais birojs atrodas Helsinkos.

Uzņēmumam pieder vairāki desmiti hidroelektrostaciju un termoelektrostaciju. Pohjolan Voima ir vairākuma kapitāldaļu turētājs uzņēmumā Teollisuuden Voima, kas apkalpo Olkiluoto atomelektrostaciju.

Pohjolan Voima lielākie akcionāri (2024. gada 30. jūnijā): UPM Energy (49,82 %), Stora Enso (16,14 %), Kemira (5,34 %), EPV Energia (5,03 %), Kymppivoima (5,02 %).
Elektroenerģija tiek piegādāta tā akcionāriem pēc pašizmaksas cenas.

2012. gadā uzņēmums saražoja 14,00 TWh elektroenerģijas un 6,7 TWh siltuma. Pohjolan Voima daļa Somijas elektrības tirgū 2012. gadā bija 20,6 %, otrajā vietā aiz Fortum. Uzņēmuma kopējā elektroenerģijas ražošanas jauda bija 3514 MW

 Vēsture 
Uzņēmums Pohjolan Voima tika dibināts 1943. gadā, lai tās akcionāriem ražotu elektroenerģiju, tādējādi katram uzņēmumam atsevišķi nebūtu jābūvē savas elektrostacijas. 1948. gadā uzņēmums uzcēla savu pirmo hidroelektrostacijas uz Kemijoki un Ījoki upes.

1960. gados, kad pieauga pieprasījums pēc elektroenerģijas un iespējas celt jaunas hidroelektrostacijas bija samazinājušās, uzņēmums saka būvēt termoelektrostacijas. Pirmā termoelektrostacija bija kurināma ar naftu.

Kad 1973. gadā sākās naftas krīze, un naftas cenas strauji pieauga, Pohjolan Voima sāka būvēt ar oglēm kurināmas termoelektrostacijas. Kopuzņēmumam Teollisuuden Voima uzbūvēja Olkiluoto atomelektrostaciju, ko sāka ekspluatēt 1978. gadā.

1990. un 2000. gadi uzņēmumam bija straujas izaugsmes periods. Tika pētīti un būvēti bioenerģijas un vēja enerģijas risinājumi, palielinot CO2 neitrālas ražošanas apjomu un pielāgojumus enerģētikas pārejai.
1990. gados tika iegādāti uzņēmumi Länsirannikon Voima Oy un Etelä-Suomen Voima Oy. 1994. gadā no Nokia nopirkts tā elektroenerģētikas bizness.
2000. gadu sākumā Pohjolan Voima sāka ar biokurināmo darbināmu elektrostaciju celtniecību.

Tā kā Eiropas Savienības elektrības tirgus direktīva prasīja, lai elektroenerģijas ražošana un pārvade nebūtu viena īpašnieka rokās, 2011. gadā Pohjolan Voima pārdeva 25 % tai piederošo Somijas elektropārvades tīkla operatora Fingrid kapitāldaļu, kā arī dalību uzņēmumā Nordic Energy Link, kam piederēja zemūdens elektrokabeļi Estlink. 
2011. gadā Pohjolan Voima nolēma koncentrēties uz elektroenerģijas ražošanu rūpnieciskā mērogā un atteikties no vēja enerģijas.
2013. gada 31. decembrī tika likvidēts uzņēmums PVO-Pool Oy, kas nodrošināja grupas uzņēmumus ar cilvēku resursiem un informācijas tehnoloģiju pakalpojumiem.
2015. gadā tika pārdoti uzņēmumi: Keravan Lämpövoima Oy (biokurināmā termoelektrostacija Keravā) uzņēmumam Keravan Energia Oy; Järvi-Suomen Voima Oy (76 %, biokurināmā termoelektrostacijas pie UPM ražotnēm Ristīnā un Savonlinnā) UPM-Kymmene Oyj meitasuzņēmumam UPM-Kymmene Wood Oy; Wisapower Oy (90 %, biokurināmā termoelektrostacija Pietarsāri) uzņēmumam UPM-Kymmene Oyj; PVO-Huippuvoima Oy (ar naftu kurināma termoelektrostacija Vāsā) uzņēmumam Vaskiluodon Voima Oy.
2015. gadā Pohjolan Voima nolēma demontēt nerentablo ar oglēm un dabasgāzi kurināmo Mussalo termoelektrostaciju Kotkā.
2016. gada decembrī meitas uzņēmums Kokkolan Voima Oy, kam piederēja biokurināmā termoelektrostacija Kokolā, tika pārdots uzņēmumam Kokkolan Energia Oy.
2017. gada 1. septembrī grupas pārvaldītājsabiedrību pārreģistrēja par publisku kapitālsabiedrību Pohjolan Voima Oyj.
2018. gadā Pohjolan Voima likvidēja grupu Powest Oy, kā uzņēmumi nodrošina elektroenerģijas ražošanas un piegādes pakalpojumus akcionāriem.

2021. gada marta beigās Laanilan Voima Oy piederošā biokurināmā termoelektrostacija Oulu pārtrauca ražošanas darbību.
2021. gadā kopuzņēmuma Hämeenkyrön Voima Oy, kas pārvaldīja biokurināmā termoelektrostaciju pie Metsä Board ražotnes Hemēnkirē, 84 % kapitāldaļu pārdeva uzņēmumam Metsä Board.
2021. gada 21. decembrī tika iedarbināts Olkiluoto AES 3. energobloks; tas regulāru elektroenerģijas ražošanu sāka 2023. gada 16. aprīlī.
2018. gada 1. martā Pohjolan Voima vienojās kopuzņēmumam Vaskiluodon Voima Oy piederošo ar kūdru un koksnes granulām kurināmo termoelektrocentrāli Seinejoki pārdot partnerim EPV Energia Oy.
Saskaņā ar 2019. gadā noslēgto darījumu uzņēmuma Vaskiluodon Voima Oy darbība (tai skaitā ar oglēm kurināma termoelektrostacija Vāsā) ar 2023. gada 1. janvāri tika nodota uzņēmumam Vaasan Voima.

 Uzņēmuma struktūra 
Pohjolan Voima Oy meitas un asociatīvie uzņēmumi:
 PVO-Vesivoima Oy (100 %) — hidroelektrostacijas uz Kemijoki, Ījoki un Kokemēnjoki upes;
 Tornionlaakson Voima Oy (50 %) — hidroelektrostacijas uz Tornijoki upes;
 Länsi-Suomen Voima Oy (19,9 %) — hidroelektrostacijas uz Kokemēnjoki upes;
 Voimalohi Oy (PVO-Vesivoiman un Kemijoki Oy kopuzņēmums) — zivjaudzētava;
Teollisuuden Voima Oyj (58,5 %) — Olkiluoto AES, kopā ar Fortum pieder Meri-Pori ogļu elektrostacija, pieder atomstacijas apkalpošanas uzņēmums TVO Nuclear Services Oy un 60 % kodolatkritumu apkalpošanas un noglabāšanas uzņēmumā Posiva;
PVO-Lämpövoima Oy (100 %) — ar oglēm kurināmas termoelektrostacijas Kristīnankaupunki un Tahkoluoto (Pori) un ar naftu kurināma termoelektrostacija Kristīnankaupunki.
Oy Alholmens Kraft Ab (49,9 %) — koksnes un kūdras kurināmas termoelektrostacijas pie UPM ražotnes Pietarsāri;
Kymin Voima Oy (76 %) — biokurināmā termoelektrostacija Kūsankoski;
Rauman Biovoima Oy (72 %) — biokurināmā termoelektrostacijas pie UPM ražotnes Raumā;
Porin Prosessivoima Oy (89 %) — biokurināmā termoelektrostacija Pori;
Kaukaan Voima Oy (54 %) — biokurināmā termoelektrostacija pie UPM ražotnes Lapēnrantā;
PVO Power Management Oy — Pohjolan Voima elektrostacijām nodrošina elektrības ražošanas un pārdošanas pārvaldības pakalpojumus;
PVO Power Services Oy — nodrošina elektrības pārdošanas un bilances pārvaldības pakalpojumus Pohjolan Voima akcionāriem. 

 Atsauces 

 Ārējās saites 
 Pohjolan Voima vietne